Buddenbrooks
Store norske leksikon,Språk og litteratur,Litteratur i verden,Europa,Tysklands litteratur,Tysklands litteratur 1900-1950
Romanen Buddenbrooks. Verfall einer Familie ble skrevet i 1901 av den tyske forfatteren Thomas Mann (1875–1955). Familie- og generasjonsromanen var Manns første store roman og en publikumssuksess. Romanen er blant 1900-tallets store episke verk og har sin faste plass i den tyskspråklige kanon. Da Thomas Mann ble tildelt Nobelprisen i litteratur i 1929, stod Buddenbrooks sentralt i juryens vurdering.
Kjøpmannsfamilien Buddenbrooks i Lübeck Romanen handler om kjøpmannsfamilien Buddenbrooks i Lübeck gjennom fire generasjoner. Undertittelen lyder Verfall einer Familie, en families forfall; romanen viser hvordan den velstående kjøpmannsfamilien fra generasjon til generasjon gradvis går i oppløsning. Familiens rikdom og handelsvirksomhet reduseres parallelt med at flere av familiemedlemmene blir mer interesserte i kunstnerisk virksomhet enn i handel og dermed gradvis fjerner seg fra tidligere generasjoners pågangsmot og deres tradisjonelle verdikonservative fotfeste.Konflikten mellom kunstnerisk virksomhet og det borgerlige livet, slik det framstår i Buddenbrooks, er et ledetema i Manns verk, blant annet i novellen Tonio Kröger (1903) og Døden i Venedig (1912). Tids- og samfunnsanalyse Romanen, som omfatter rundt 600 sider, består av elleve deler. Førsteutgaven kom i to bind. Romanen er en av de store samfunnsskildringene i tyskspråklig litteratur på 1900-tallet og kan leses som et kritisk tids- og samfunnsbilde.Selv om byen Lübeck ikke nevnes i romanen, danner byen der Mann vokste opp, bakteppet for skildringen av familien Buddenbrooks; også Manns egen familiehistorie inspirerte forfatteren til å skrive slektsromanen. Blant annet bruken av platt-tysk i enkelte sekvenser bidro til å rette lesernes oppmerksomhet mot nettopp Lübeck, og romanen ble i Manns samtid blant annet lest som en nøkkelroman.Litteraturhistorisk står romanen i gjeld til realismen og naturalismen, men uten naturalismens beske beskrivelser av proletariatets levekår. Beskrivelsen av familiens manglende levedyktighet gir assosiasjoner til århundreskiftets interesse for dekadanse, sykdom og forfall. I likhet med andre romaner på tidlig 1900-tall eksperimenterte Mann med fortellerfiksjonen og vendte seg bort fra den allvitende fortelleren. Resultatet ble en språklig polyfoni (flerstemmighet), blant annet gjennom bruk av platt-tysk i dialoger, av sjargong og innslag av fremmedspråk. Adaptasjoner og oversettelser Romanen er filmatisert flere ganger: som stumfilm i regi av Gerhard Lamprecht i 1923, som kinofilm i regi av Alfred Weidenmann i 1959 og Heinrich Breloer i 2008, og for fjernsyn i regi av Franz Peter Wirth i 1997; den siste produksjonen ble vist i NRK i 1980. Romanen har flere ganger blitt adaptert for teatret.Buddenbrooks er oversatt til en rekke språk. Det foreligger to oversettelser til norsk: Huset Buddenbrook (1929) og Buddenbrooks. En families forfall (2005). Les mer i Store norske leksikon Tysklands litteratur Thomas Mann